Document ID: 32012R1229

32012R1229
L 353/1
SLUŽBENI LIST EUROPSKE UNIJE
10.12.2012.
UREDBA KOMISIJE (EU) br. 1229/2012
od 10. prosinca 2012.
o izmjeni priloga IV. i XII. Direktivi 2007/46/EZ Europskog parlamenta i Vijeća o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva)
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (1), a posebno njezin članak 39. stavke 2. i 3.,
budući da:
(1)
Direktivom 2007/46/EZ Europskog parlamenta i Vijeća od 5. rujna 2007. uspostavlja se usklađeni okvir koji sadrži ostale propise i opće tehničke zahtjeve za sva nova vozila. Posebno uključuje regulatorne akte kojima se utvrđuju tehnički zahtjevi s kojima vozila moraju biti sukladna da bi im se dodijelila EZ homologacija tipa vozila.
(2)
Dio 1. Priloga IV. Direktivi 2007/46/EZ sadrži popis regulatornih akata za EZ homologaciju tipa vozila proizvedenih u neograničenim serijama. Direktiva 2007/46/EZ izmijenjena je nekoliko puta i taj je popis na odgovarajući način ažuriran.
(3)
Uredbom (EZ) br. 661/2009 Europskog parlamenta i Vijeća od 13. srpnja 2009. o zahtjevima za homologaciju tipa za opću sigurnost motornih vozila, njihovih prikolica i sustava, sastavnih dijelova i zasebnih tehničkih jedinica namijenjenih za takva vozila (2) predviđa se stavljanje izvan snage nekoliko direktiva. Direktive stavljene izvan snage zamijenjene su odgovarajućim pravilnicima Gospodarske komisije Ujedinjenih naroda za Europu (UNECE) i uredbama Komisije. Navedene promjene trebalo bi obuhvatiti u Prilogu IV. Direktivi 2007/46/EZ.
(4)
Neophodno je prilagoditi zahtjeve za EZ homologaciju tipa malih serija s ciljem osiguranja da proizvođači koji proizvode male serije vozila mogu i dalje imati pristup unutarnjem tržištu. U navedene svrhe potrebno je donijeti pojednostavnjene mjere za smanjenje troškova koje zahtijeva postupak homologacije tipa uz istodobno osiguravanje visoke razine cestovne sigurnosti i zaštite okoliša.
(5)
Budući da vozila N1 imaju konstrukcijska obilježja slična onima vozila M1, također je prikladno utvrditi usklađene tehničke zahtjeve za vozila kategorije N1 kako bi se takvim vozilima proizvedenima u malim serijama omogućio pristup unutarnjem tržištu.
(6)
Neophodno je da se zahtjevi utvrđeni u Dodatku 1. Prilogu IV. Direktivi 2007/46/EZ primjenjuju na sva nova vozila. Međutim, proizvođačima bi trebalo dati dovoljno vremena kako bi im se omogućilo da prilagode svoja vozila novim zahtjevima.
(7)
Odjeljci 1. i 2. dijela A Priloga XII. Direktivi 2007/46/EZ uključuju količinska ograničenja u svrhu EZ homologacije tipa malih serija. Prikladno je, prilikom proširenja EZ homologacije tipa malih serija na vozila kategorije N1, uvesti količinsko ograničenje za vozila te kategorije. Isto tako, s obzirom na svrhu EZ homologacije tipa, odnosno radi poticanja pristupa unutarnjem tržištu, broj vozila kategorije N1 za koje može vrijediti nacionalna homologacija tipa sukladno članku 23. Direktive 2007/46/EZ treba biti ograničen na nužni minimum. Stoga bi također trebalo utvrditi količinu tih vozila.
(8)
Priloge IV. i XII. Direktivi 2007/46/EZ trebalo bi stoga na odgovarajući način izmijeniti.
(9)
Mjere predviđene u ovoj Uredbi u skladu su s mišljenjem Tehničkog odbora za motorna vozila,
DONIJELA JE OVU UREDBU:
Članak 1.
Prilozi IV. i XII. Direktivi 2007/46/EZ mijenjaju se u skladu s Prilogom ovoj Uredbi.
Članak 2.
EZ homologacija tipa malih serija dodijeljena prije 1. studenoga 2012. prestaje vrijediti 31. listopada 2016. Nacionalna tijela smatrat će da potvrde o sukladnosti vozila više ne vrijede u smislu članka 26. stavka 1. Direktive 2007/46/EZ, osim ako su predmetne homologacije tipa ažurirane prema zahtjevima Dodatka 1. Prilogu IV. Direktivi 2007/46/EZ.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Međutim, točka 1. podtočka (b) Priloga primjenjuje se u skladu s datumima koji su u njemu navedeni.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. prosinca 2012.

Labels: 7
3
8